Diari Oficial de la Generalitat Valenciana


Sumari del DOGV 10067, del 19-12-2024 (2024/12777)

RESOLUCIÓ de 29 d'octubre de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de mobilitat urbana sostenible de l'Alcúdia. Expedient 092/1500-COI.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10770

Data del DOGV
:   19-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12122

CVE
:   DTGM-J-5797-29022

Data del document
:   29-10-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació en el *Diari Oficial de la Generalitat Valenciana*  de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 092/0677-TKO l’Alcúdia (València).

«Informe ambiental i territorial estratègic

Objecte: Pla de mobilitat urbana sostenible de l’Alcúdia

Tràmit: Avaluació Ambiental Estratègica del Pla

Promotor: Ajuntament de l’Alcúdia

Autoritat substantiva: Ajuntament de l’Alcúdia

Ubicació: l’Alcúdia (València)

Núm. expedient: 092/6104-HXB

La Comissió d'Avaluació Ambiental, en la sessió celebrada el 29 de juliol de 2022, va adoptar el següent:

Acord:

Vista la proposta d'informe ambiental i territorial estratègic del Pla de mobilitat urbana sostenible de l’Alcúdia, en els termes següents:

A. Fonaments per els quals se sotmet el Pla a l'avaluació ambiental estratègica

L'Avaluació Ambiental Estratègica és l'instrument de prevenció, establert en la Directiva 2001/42/CE del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta Directiva s'incorpora a la legislació nacional espanyola mitjançant la Llei 21/2013, de 9 de desembre, d’avaluació ambiental, i al dret autonòmic mitjançant el Decret legislatiu 1/2021, de 18 de juny, del Consell d’aprovació del text refós de la Llei d’ordenació del territori, urbanisme i paisatge de la Comunitat Valenciana (TRLOTUP).

La Llei 21/2013, de 9 de desembre, d'avaluació ambiental, estableix en l'article 6 quins plans i programes, així com les seues modificacions, estan sotmesos a avaluació ambiental estratègica d'acord amb els procediments establits en la legislació d'avaluació ambiental.

D'acord amb el que estableix l'article 46.3 del TRLOTUP, l'òrgan ambiental determinarà si un pla o programa ha d'estar sotmès a una avaluació ambiental i territorial estratègica simplificada o ordinària, en els casos previstos en el mateix i tenint en compte els criteris establerts en l'annex VIII del Decret legislatiu, tot això després de consultar a les administracions públiques afectades i d'acord amb les fases de tramitació previstes en l'article 50 del TRLOTUP.

En aquest context, l'avaluació ambiental estratègica s'aplica als plans de mobilitat.

B. Document inicial estratègic

B.1. Documentació aportada

En data 18 de setembre de 2020 es va rebre, en el Servei d'Avaluació Ambiental Estratègica, la sol·licitud de l’ajuntament de l’Alcúdia per a iniciar el procés d'avaluació ambiental i territorial estratègica del Pla de Mobilitat Urbana Sostenible (PMUS) de l’Alcúdia, acompanyat del seu corresponent Document Inicial Estratègic (DIE).

La documentació aportada és conforme amb el que estableix l'article 52 del Decret Legislatiu 1/2021, de 18 de juny, del Consell d’aprovació del text refós de la Llei d’ordenació del territori, urbanisme i paisatge de la Comunitat Valenciana (TRLOTUP).

La documentació queda constituïda pels següents documents:

1. Document inicial estratègic (DIE)

2. Esborrany del Pla de mobilitat urbana sostenible

\* Memòria

\* Plànols (20 plànols)

\* Annexes

– Qüestionari de mobilitat

– Fitxes de les accions

– Programació econòmic temporal

– Indicadors de seguiment

El Servei d'Avaluació Ambiental Estratègica comunica la obertura del expedient (Exp. 092/1807-IIW) el 4 de gener de 2021.

B.2. Informació territorial

El municipi de l’Alcúdia es troba a la comarca de la Ribera Alta, al marge esquerre del riu Xúquer i s’estén fins als contraforts de la serra de Tous, ocupa una superfície de 23,67 km² en una extensa plana al·luvial, amb molt poc pendent i sense altures importants. Compta amb una població de 12.193 habitants (INE, 2021), que es concentra sobretot al nucli urbà i, en menor mesura al nucli pedani de Montortal i alguns habitatges dispersos. Adjacent al nucli urbà es troben tres polígons industrials. El gran element de la xarxa hidrogràfica que condiciona la localització dels assentaments és el riu Magre, afluent del riu Xúquer, que discorre pel nord-est.

Limita per l'oest amb Tous, pel nord-oest amb Benimodo, pel nord amb Carlet i per l'est amb Guadassuar, enmig del qual està enclavat el nucli pedani de Montortal que limita pel sud amb Massalavés. L'Alcúdia està situada a escassa distància d'alguns dels municipis limítrofs: a 2 km de Carlet i de Benimodo, a 3 km de Guadassuar, a 7 km de Massalavés i a 8 km d’Alginet i d’Alzira.

El municipi està travessat per l’autopista A-7 que discorre tangencialment al nucli urbà pel seu costat est. Per a realitzar el curt trajecte que separa els nuclis urbans és necessari travessar per sota de l’autopista. A més. la carretera autonòmica CV-50 travessa el nucli urbà pel seu costat est i comunica els nuclis urbans de Carlet, Benimodo i Guadassuar amb el nucli urbà de l’Alcúdia. La infraestructura viària del Metro (Ferrocarrils de la Generalitat Valenciana – FGV), fractura el nucli urbà i deixa una porció a l’oest de la via, ocupada per habitatges, equipaments educatius i esportius, cooperativa agrària, espais verds, parcs, etc. Hi ha diferents punts que travessen la via, de característiques diverses: 3 passos soterranis i 3 passos a nivell.

L'àmbit d'aplicació del Pla de mobilitat urbana sostenible es desenvolupa en tot el municipi de l’Alcúdia, principalment en sòl urbà.

B.3. Planificació vigent

L’Alcúdia disposa d’un Pla general d’ordenació urbana aprovat per la Comissió Territorial d’Urbanisme de València en juliol de 2002 amb posteriors modificacions. En l’actualitat es troba en procés d’aprovació un nou Pla General d’Ordenació Urbana, amb la següent classificació:

\* Sòl urbà

\* Sòl urbanitzable

\* Sòl no urbanitzable

– Comú

– De Especial Protecció

+ Reserva Dotacional

+ Forestal

+ Recursos Hídrics

+ Agrícola

+ Cultural

+ Vies Pecuàries

El PMUS ha tingut en consideració les següents figures de planificació, a banda del propi PGOU, relacionades amb la mobilitat i que han estat considerades en el present procediment ambiental:

\* Estratègia Territorial de la Comunitat Valenciana (ETCV)

Pel que fa a l’àrea funcional de la Ribera del Xúquer, en matèria d’infraestructures de comunicació, energètiques i hídriques, estableix com altament prioritari compensar l’excessiu pes que tenen les comunicacions nord-sud i configurar una xarxa comarcal que afavorisca les relacions entre els municipis. Entre les propostes per a millorar la mobilitat sostenible d’aquesta àrea funcional, s’hi troben dues actuacions d’escala comarcal que inclouen a l’Alcúdia, aquestes són els hubs de mobilitat en Alzira, Sueca-Cullera, Carlet-l’Alcúdia i la xarxa ciclista de la Ribera.

Una de les actuacions representatives d’aquesta estratègia, en relació a l’objecte d’estudi, fa referència a un esquema de mobilitat sostenible per a la Ribera: el disseny i posada en marxa d’un sistema de transport públic, amb modes diferenciats en funció de les necessitats específiques, que vertebre eficaçment els tres grans nodes urbans de l’àrea: Carlet-Benimodo-L´Alcúdia, Alzira-Algemesí-Carcaixent i Sueca-Cullera, perquè estiguen connectats entre sí, per a millorar l’accés a la població als grans equipaments socials de caràcter supramunicipal i per a potenciar les relacions entre pobles de l’interior i l’espai litoral.

\* Projecte de servei públic de transport de viatgers per carretera: CV-111 La Ribera Alta-València

La Conselleria d’Habitatge, Obres Públiques i Vertebració del Territori ha elaborat un nou mapa concesional del transport públic a la província de València, mitjançant unes àrees funcionals i territorials de prestació, entre les qual s’hi troba l’Àrea funcional de La Ribera, de la qual forma part l’Alcúdia.

La proposta afecta al servei de dues línies d’autobús existents. Es tracta d’augmentar el nombre d’expedicions i connectar més municipis de la comarca. El projecte està definitivament aprovat i està pendent la licitació del servei.

Un altre pla d’àmbit supramunicipal que pot incidir en el PMUS és el Programa Estratègic per a la Millora de la Mobilitat, Infraestructures i Transport (UNEIX), actualment en desenvolupament.

Uns altres plans d’àmbit supramunicipal que no s’han inclòs i que poden incidir en el PMUS són el Programa Estratègic per a la Millora de la Mobilitat, Infraestructures i Transport (UNEIX), actualment en desenvolupament, així com la Xarxa d'Itineraris No Motoritzats (XINM), que inclou el vial ciclopeatonal ja existent nomenat CR-50c i una futura ampliació, així com el vial previst CR-46, junt a la Séquia Reial del Xúquer.

B.4. Objecte de la proposta del PMUS

Diagnòstic previ

L’apartat 4 del PMUS analitza la situació actual de la mobilitat després d’haver donat veu als ciutadans mitjançant una enquesta, els resultats de la qual es resumeixen a continuació:

Unes 9.964 persones majors de 14 anys ixen de casa cada dia i realitzen algun desplaçament, amb una mitjana de 3,9 desplaçaments en dia feiner per persona. El 77,3% són desplaçaments interns al municipi, el 22,7 restant són desplaçaments que es realitzen cap a altres localitats fora del municipi —amb destinació València (11,8%) i la resta entre Alzira i Carlet, i en menor mesura altres municipis com Guadassuar, Picassent, Benimodo, Benifaió, Silla, etc.

El 54% de viatges es realitzen amb vehicle privat motoritzat, una xifra elevada si es té en compte que la major part dels desplaçaments són interns al municipi i que les distàncies no són grans en un municipi d’aquesta escala. La mobilitat a peu representa un 35% dels desplaçaments, un 7% amb bici i un 4% amb transport públic.

La mobilitat amb transport públic només apareix en la comunicació amb València, i no amb municipis del voltant. S’evidencia també la gran quantitat de desplaçaments amb cotxe que es realitzen dins del nucli urbà.

Quasi tots els viatges que es fan a peu són inferiors a 10 minuts, és lògic si es considera la reduïda escala del municipi. Pel que fa als desplaçament amb cotxe, la major proporció d’ús d’aquest vehicle és més alta per a desplaçaments de menys de cinc minuts, la qual cosa indica que s’està utilitzant el vehicle motoritzat per a desplaçaments curts, interns al municipi o per a arribar a municipis veïns; i molts d’aquests serien susceptibles de ser realitzats amb mitjans no motoritzats. L’únic mode de transport utilitzat per a desplaçaments de més de 60 minuts es el transport públic, en concret el metro.

La mobilitat a peu i amb bicicleta s’escull per motius de salut, ecologia i sostenibilitat ambiental. També la distància curta, que fa que aquests modes siguen més ràpid que anar amb cotxe i dóna major llibertat i no té la complicació d’estacionar el vehicle. El 78,8% de les persones tenen bicicleta a la seua llar, i el 97% diu que sap anar amb bicicleta.

En relació a la mobilitat amb vehicle privat motoritzat, s’escull, principalment i sobretot per rapidesa, aquesta ha estat la resposta pel 57,3% de les persones que l’utilitzen. Però també destaquen altres motius com ara la falta d’infraestructura de transport o haver de portar a més gent en el cotxe. La facilitat per a aparcar al lloc de destinació pot ser altre factor determinant que facilita l’ús del cotxe. En el 67,3% dels desplaçaments amb cotxe, l’aparcament es realitza al carrer, i un 15,4% en llocs reservats, això implica que un 82.7% té facilitats per aparcar i a més, sense cost econòmic per a l’usuari. Hi ha un 5,8% que aparca en aparcament en propietat o lloguer. Però només el 3,8% aparca en espais de pagament. Al 94% de les llars hi ha al menys un cotxe i el 42% del total tenen 2 o més cotxes. A més, el 52,7% té el vehicle en aparcament en propietat, lloguer o concessió, i el 91,9% té carnet de conduir.

Sobre la mobilitat amb transport públic, el principal motiu per a moure’s amb transport públic és la dificultat d’aparcament al lloc de destinació (56,8%), seguit de la consciencia ambiental i la tranquil·litat. Cal dir que els desplaçaments enregistrats amb transport públic, en la seua majoria, tenen com a destinació la ciutat de València.

Pel que fa als centres d’atracció i generació de viatges, i al ser un nucli urbà compacte, estan molt concentrats; aquests són plaça de l’Ajuntament, plaça de la Diputació i plaça del País Valencià, com l’Ajuntament, l’Església de Sant Andreu o la Casa del Llaurador. Els centres escolars estan ben repartits i se situen dins del nucli urbà, amb l’excepció del CEIP Heretats, que es situa a l’altra banda de la via del ferrocarril, a l’oest del nucli urbà.

Objectius del PMUS

El Pla de Mobilitat Urbana Sostenible s’ha elaborat d’acord als següents principis:

– Sostenibilitat i resiliència

– Ecologia urbana

– Espai públic inclusiu i perspectiva de gènere

– Participació de la ciutadania

La consecució d’aquest principis es pretenen assolir des dels següents objectius específics:

1. Assegurar un espai públic més amable, amb bones condicions de confort i habitabilitat.

2. Assegurar una ciutat amb major qualitat ambiental, amb aire més net i menys sorolls.

3. Fer l’espai públic i els mitjans de transport més accessibles, de manera que faciliten la mobilitat en igualtat de condicions als diferents col·lectius i perfils de la població.

4. Aconseguir una ciutat més inclusiva, que faça possible una mobilitat més lliure i autònoma per a tota la ciutadania.

5. Recuperar espai públic per a la ciutadania, per a un ús més social.

6. Fomentar un estil de vida més actiu i saludable.

7. Prioritzar la mobilitat a peu sobre la resta de modes, potenciar el mode més accessible per a tota la ciutadania.

8. Aconseguir major ús quotidià de la bicicleta en àmbit urbà i en desplaçaments territorials de proximitat.

9. Augmentar l’ús del transport públic en els desplaçaments a altres municipis (municipis veïns i València) i donar alternatives als desplaçaments urbans.

10. Fomentar un ús més racional del vehicle privat, sobretot reduir els desplaçaments interns del municipi.

11. Millorar la seguretat viària i la convivència entre els diferents modes de desplaçament.

12. Integrar la mobilitat en les diferents polítiques públiques i planejament urbà.

B.5. Estudi d'alternatives

Alternativa 0: Aquesta opció, d’escenari tendencial actual, comportaria un augment del consum energètic global i de les emissions de CO2 tot i que hi hauria un decreixement tendencial d’altres contaminants (òxids de nitrogen, partícules) degut a la millora esperable en el parc de vehicles. Aquesta opció no dona resposta a les necessitats d’adaptar-se a la normativa, ni a la reducció de modes de transport motoritzat ni a la reducció de contaminants.

Alternativa 1: l’Escenari d’implementació del PMUS a 12 anys a través del Pla d’Acció proposat contempla assolir el objectius de recuperar els carrers per a les persones fomentant el transport col·lectiu i reduint la presència i l’ús del vehicle privat motoritzat, com també reduir la contaminació ambiental i l’accidentalitat. Es pretén transvasar els viatges en vehicle privat cap a la resta de mitjans. Per tant, la posada en marxa de les accions que recull el Pla de Mobilitat provocaran un augment del nombre de persones que usen els modes de transport més sostenibles possibles per cada desplaçament i en conseqüència una millora de la qualitat del medi ambient de l’entorn.

B.6. Propostes del PMUS

El Pla de Mobilitat Urbana Sostenible de l’Alcúdia programa l’execució de les seues propostes en 3 fases: Curt termini (1-3 anys), Mitjà termini (4-6 anys) i Llarg termini (7-12 anys).

Els àmbits de mobilitat o sectors d’estudi en que s’organitza el pla d’acció són els següents:

1. Espai públic i mobilitat a peu

2. Mobilitat amb bicicleta

3. Mobilitat amb transport públic

4. Mobilitat amb vehicle privat i aparcament

5. Mobilitat cap els polígons industrials

6. Connexió territorial i entorn rural

7. Organització de la mobilitat i polítiques urbanes

Dintre d’aquests sectors s’articulen les 62 mesures proposades al PMUS, que es resumeixen a la taula següent:

|  |  |  |
| --- | --- | --- |
| *Eix* | *Línia estratègica* | *Acció* |
| 1. Espai públic i mobilitat a peu | Crear la xarxa d’itineraris de mobilitat quotidiana | 1.1.1. Pla director de la xarxa de mobilitat quotidiana  1.1.2. Senyalització de la xarxa de mobilitat quotidiana  1.1.3. Construcció de la Xarxa de mobilitat quotidiana  1.1.4. Millora de les interseccions de la Xarxa de mobilitat quotidiana  1.1.5. Dotació de verd urbà a la Xarxa de mobilitat quotidiana  1.1.6. Dotació de mobiliari a la Xarxa de mobilitat quotidiana  1.1.7. Eliminació de punts insegurs de la Xarxa de mobilitat quotidiana  1.1.8. Millora dels passos de vianants transversals de l’avinguda Antonio Almela  1.1.9. Remodelació de l’avinguda Antonio Almela  1.1.10. Millora del carrer en el nucli pedani de Montortal |
| Millorar l’entorn dels equipaments quotidians | 1.2.1. Adequació de l’entorn dels equipaments quotidians i serveis públics  1.2.2. Intervenció en l’entorn del Centre de salut |
| Crear un àrea de prioritat de vianants al casc antic | 1.3.1. Senyalització de l’àrea de prioritat de vianants del casc antic  1.3.2. Reurbanització dels carrers de l’àrea de prioritat de vianants del casc antic  1.3.3. Reordenació del trànsit  1.3.4. Eliminació progressiva de pilones en els carrers de prioritat de vianants al casc antic |
| Millorar les interseccions | 1.4.1. Augment de la seguretat en les interseccions amb passos de vianants  1.4.2. Adaptació dels passos de vianants a la normativa en matèria d’accessibilitat |
| Fer seguiment de la qualitat ambiental | 1.5.1. Realització de mesuraments acústics a l’espai públic del municipi i control periòdic del soroll dels vehicles motoritzats  1.5.2. Realització de mesuraments d’emissions de gasos i partícules contaminants |
| Permeabilitzar la infraestructura viària del ferrocarril | 1.6.1. Millora dels actuals passos a nivell  1.6.2. Sol·licitud d’eliminació de pas a nivell |
| Crear nous itineraris per a passeig | 1.7.1. Adequació de l’entorn de la séquia Reial del Xúquer per a passeig  1.7.2. Adequació de la ronda Solidaritat com itinerari esportiu |
| 2. Mobilitat amb bicicleta | Millorar la infraestructura ciclista | 2.1.1. Creació de l’anell ciclista  2.1.2. Creació de vies ciclistes estratègiques per a connexió amb polígons industrials i equipaments  2.1.3. Eliminació de vies ciclistes existents  2.1.4. Dotació d’aparcament de bicicletes  2.1.5. Connexions territorials amb bicicleta |
| Fomentar la mobilitat amb bicicleta | 2.2.1. Augment dels desplaçaments amb bicicleta a l’IES Évols |
| 3. Mobilitat amb transport públic | Millorar les connexions interurbanes amb transport públic | 3.1.1. Actualització de la comunicació i informació del servei  3.1.2. Actualització del servei d’autobús al projecte CV-111, la Ribera Alta-València  3.1.3 Sol·licitud a la Generalitat Valenciana per a reclamar la millora infraestructural de la línia 1 «Bétera-Castelló» de Metrovalencia FGV, per a la reducció del temps de trajecte |
| Millorar la infraestructura urbana de transport públic | 3.2.1 Adequació de les parades d’autobús  3.2.2 Creació d’un servei de transport municipal de caràcter flexible  3.2.3 Adequació de l’itinerari des de Montortal fins la parada de metro |
| 4. Mobilitat amb vehicle privat i aparcament | Reduir el trànsit amb vehicle privat motoritzat en el nucli urbà | 4.1.1. Sol·licitud de desviament de la CV-50 per fora del nucli urbà  4.1.2 Estudi de reordenació del trànsit |
| Xarxa Viària | 4.2.1. Millora de la senyalització de zona escolar  4.2.2. Remodelació d’interseccions i de rotondes  4.2.3. Estudi de reurbanització de l’avinguda Guadassuar |
| 5. Mobilitat cap els polígons industrials | Fomentar els desplaçaments no motoritzats cap els polígons industrials | 5.1.1 Aplicació d’incentius per a promocionar la mobilitat no motoritzada  5.1.2 Elaboració de plans de mobilitat d’empresa  5.1.3 Adequació de dos passos sobre la séquia Reial del Xúquer per a la mobilitat a peu |
| 6. Connexió territorial i entorn rural | Habilitar corredors de passeig ciclo– vianants | 6.1.1 Connexió des del nucli urbà amb el riu Magre  6.1.2 Connexió des del nucli urbà amb camins rurals |
| 7. Organització de la mobilitat i polítiques urbanes | Revisar ordenances i planejament | 7.1.1 Modificació d’Ordenança municipal de trànsit  7.1.2 Modificació d’Ordenança reguladora de l’ocupació de la via pública amb terrasses i altres elements complementaris  7.1.3 Modificació del PGOU sobre sòl dotacional en les noves àrees urbanitzables |
| Incorporar la mobilitat en l’organització administrativa | 7.2.1 Creació d’una comissió de mobilitat municipal  7.2.2 Millora de la informació sobre accidents |
| Implicar la ciutadania en  les polítiques sobre mobilitat | 7.3.1 Creació de la Mesa de mobilitat o grup de seguiment |
| Sensibilitzar sobre hàbits de mobilitat sostenible | 7.4.1 Creació de campanyes de comunicació i divulgació  7.4.2 Elaboració d’un projecte de mobilitat escolar en el CEIP Heretats  7.4.3 Incorporació dels conceptes sobre mobilitat sostenible en el currículum escolar |

  

A l’Annex 2: Fitxes de les accions, es detalla, per a cadascuna de les mesures previstes, la línia estratègica a la que pertany, els objectius relacionats, la justificació, la descripció, els agents responsables, l’horitzó temporal i els indicadors d’implementació, entre d’altres i, a més, incorpora una taula-resum amb la programació de les mesures a Curt, Mitjà i Llarg Termini.

Es fa una estima qualitativa del cost de cadascuna de les accions (Baix, Mitjà, Alt), sense definir l’import.

B.7. Possibles efectes sobre el medi ambient

L’apartat 6 del DIE indica els efectes previsibles de les actuacions incloses en el PMUS sobre el medi ambient, on s’indica que «L’impacte ambiental derivat de l’aplicació de les accions contingudes en cada línia estratègica del Pla de Mobilitat de l’Alcúdia serà positiu. L’escenari objectiu presenta la reducció de l'ús del vehicle privat a favor del transport públic col·lectiu i modes no motoritzats.

La posada en marxa d'actuacions encaminades a reduir l'ús de vehicles privats, suposarà una reducció de la contaminació atmosfèrica, no sols a nivell d'emissions sinó de soroll. D'altra banda, l'estalvi en el consum de combustibles fòssils permetrà reduir l'impacte negatiu que suposa l'ús d'aquest recurs no renovable. Tots aquests impactes positius repercutiran en la qualitat de vida de la ciutadania, no sols per la millora de la qualitat atmosfèrica, si no pel foment d'hàbits de vida més saludables com és caminar o anar amb bicicleta».

C. Consultes realitzades

Per part de la Direcció General amb competència en Avaluació Ambiental, d'acord amb l'article 53.1 del TRLOTUP, s'ha sotmès a consulta, en la seua condició d'administracions públiques afectades a:

|  |  |  |
| --- | --- | --- |
| *Administració consultada* | *Consulta* | *Informe* |
| Conselleria de Política Territorial, Obres Públiques i Mobilitat  Direcció General d‘Obres Públiques, Transport i Mobilitat Sostenible  Subdirecció General de Mobilitat  Servei de Mobilitat Urbana | 15.01.2021 | 23.06.2022 |
| Conselleria de Política Territorial, Obres Públiques i Mobilitat  Direcció General d‘Obres Públiques, Transport i Mobilitat Sostenible  Subdirecció General de Mobilitat  Servei de Planificació | 15.01.2021 | 29.04.2022 |
| Conselleria de Política Territorial, Obres Públiques i Mobilitat  Direcció General de Política Territorial i Paisatge  Servei de Gestió Territorial  Servei d'Infraestructura Verda i Paisatge | 15.01.2021 | 13.09.2021  31.08.2021 |
| Conselleria d'Agricultura, Desenvolupament Rural, Emergència Climàtica i Transició Ecològica  Direcció General de Canvi Climàtic | 15.01.2021 | 27.01.2021 |
| Conselleria d'Agricultura, Desenvolupament Rural, Emergència Climàtica i Transició Ecològica  Subdirecció General de Canvi Climàtic i Qualitat Ambiental  Servei de Lluita contra el Canvi Climàtic i Protecció de l’Atmosfera | 15.01.2021 | 26.01.2021 |
| Conselleria d'Agricultura, Desenvolupament Rural, Emergència Climàtica i Transició Ecològica  Direcció General de Medi Natural i d'Avaluació Ambiental  Subdirecció General del Medi Natural  Servei d‘Ordenació i Gestió Forestal  Secció Forestal  Unitat Vies Pecuàries  Servei de Vida Silvestre | 15.01.2021 | 23.02.2021  08.07.2022  25.02.2021 |
| Confederació Hidrogràfica del Xúquer | 15.01.2021 | 22.06.2021 |
| Ferrocarrils de la Generalitat Valenciana (FGV) | 15.01.2021 | 18.02.2021 |
| Ministeri de Transports, Mobilitat i Agenda Urbana  Demarcació de Carreteres de la Comunitat Valenciana | 15.01.2021 | 23.02.2021 |
| Sèquia Reial del Xúquer | 15.01.2021 | 22.12.2021 |
| Ajuntament de Carlet | 15.01.2021 | 02.02.2021 |
| Ajuntament de Guadassuar | 15.01.2021 | - |
| Ajuntament de Benimodo | 15.01.2021 | 10.12.2021 |

  

Nota: Els informes rebuts es publicaran, juntament amb l’Informe Ambiental i Territorial Estratègic, al web <https://agroambient.gva.es/es/web/evaluacion-ambiental/seguiment-d-expedients-d-avaluacio-ambiental-estrategica>

(apartat Seguiment d’expedients, selecció de província, municipi i el pla corresponent)

(S'accedeix a l'enllaç indicat en la pàgina web conselleria amb competències en matèria mediambiental; en l'Àrea: Avaluació Ambiental ? Avaluació ambiental estratègica de plans i programes (EAE) ? Seguiment d'expedients ? Expedient 54/2019/EAE i següents, opció Seguiment d'expedients d'avaluació ambiental estratègica).

D. Identificació dels possibles efectes sobre el medi ambient

Conceptualment, els Plans de Mobilitat Urbana Sostenible són l'instrument adequat per donar resposta a les necessitats de mobilitat de persones i mercaderies en l'entorn urbà i reduir l'impacte negatiu del sistema de transport en l'economia, la societat i el medi ambient. Aquesta mobilitat sostenible també ha de tindre com a objectiu l'accessibilitat universal, és a dir, facilitar l'accés de la població a béns, serveis i llocs de treball.

La consecució d'aquests objectius generals es du a terme, fonamentalment, en dos àmbits:

– Un nou equilibri de modes de transport, apostant, fonamentalment, per aquells amb major eficiència ambiental i social: transport públic versus transport privat i modes de transport no motoritzats. L'assoliment d'aquest objectiu requereix tant mesures d'incentiu cap a noves modalitats de transport com mesures dissuasives. Per a això, s'ha d'actuar en aspectes estructurals (infraestructures necessàries) com de regulació urbanística (tipologia d'edificació, relació espai públic/privat, normes d'estacionament per a diferents modalitats de transport).

– Planificació urbana i model de ciutat, reduint la necessitat de mobilitat urbana tant en necessitat com en durada dels desplaçaments.

Des del punt de vista mediambiental, el PMUS ha de contribuir a un ús racional del sòl per satisfer les demandes de mobilitat, al canvi modal prioritzant les modalitats més sostenibles, la reducció de la necessitat de desplaçaments tant en nombre com en distància que afavorisca l'adquisició d'hàbits saludables (caminar i moure's en bicicleta) que contribuïsca, a l’hora, a la reducció d'emissions originades pel sector del transport com són les referides a les emissions de gasos d'efecte hivernacle (CO2) les emissions de contaminants que perjudiquen la qualitat de vida dels ciutadans (entre altres diòxid de nitrogen NO2, compostos orgànics volàtils COV, carboni, diòxid de sofre SO2, partícules PM) i emissions acústiques del trànsit.

En aquest sentit, s'expressa l'article 10.2 de la Llei 6/2011, d'1 d'abril, de la Generalitat, de Mobilitat de la Comunitat Valenciana, quan s'indica que «2. La definició de paràmetres i objectius assenyalats en el punt anterior s’acompanyarà dels indicadors que s’estimen pertinents en relació amb el volum total de desplaçaments i el seu repartiment modal, i els nivells associats de consums energètics, ocupació de l’espai públic, soroll i emissions atmosfèriques, i es particularitzaran les d’efecte hivernacle. L’evolució d’estos últims paràmetres tendirà a la seua reducció progressiva d’acord amb els ritmes i els límits que reglamentàriament s’establisquen en relació amb el desenvolupament de les polítiques energètiques i ambientals».

Atenent als criteris anteriors es realitza l’avaluació ambiental estratègica del PMUS de l’Alcúdia en funció de les mesures proposades i partint de la consideració, tal i com recull la documentació aportada, de que les propostes es plantejen majoritàriament en zones de sòl urbà o urbanitzable i les que es desenvolupen en sòl no urbanitzable són actuacions compatibles.

El PMUS de l’Alcúdia atén el que en matèria de competències administratives estableix l'article 3.2 de la Llei 6/2011 de Mobilitat de la Comunitat Valenciana, de manera que l'avaluació ambiental estratègica de les mateixes es durà a terme sobre aquelles propostes que siguen de competència municipal.

Dels informes rebuts s'observen les següents consideracions tant legals com ambientals que passem a descriure:

Mobilitat Urbana

El Servei de Mobilitat emet informe favorable el 23 de juny de 2022, tot i que indica una sèrie de consideracions que hauran de tindre’s en compte:

\* L’estructura del document no facilita la comprensió.

\* Caldria incloure els següents punts:

– Capítol sobre perspectiva de gènere.

– Apartat amb els indicadors d’inici i els esperats després d’implantar el pla.

– Pressupost actual aproximat de l’ajuntament dedicat a mobilitat.

\* Pel que fa al diagnòstic:

– Afegir les oportunitats del municipi.

– Realitzar aforaments manuals i automàtics en les interseccions més significatives.

\* Observacions sobre les propostes:

– Revisar les propostes que es puguen agrupar, per evitar repeticions.

– Al pressupost, ficar valors concrets tot i que siguen aproximats

– Concretar les accions amb plànols i seccions.

– A les fitxes, redefinir agrupar «Agents responsables» i «Agents implicats» com a «Agents que intervenen en l’execució» i «Agents que intervenen en el finançament» i completar a totes les fitxes.

– Canviar les referències a la Conselleria d’Habitatge, Obres públiques i Vertebració del Territori de la Generalitat Valenciana, i canviar-les per Conselleria de Política Territorial, Obres Públiques i Mobilitat.

– Incloure una taula amb els imports a invertir a cadascuna de les mesures d’actuació.

\* Consideracions sobre el document:

– A la pàgina 34 del document incloure la llegenda del plànol, que indique el significat de cadascun dels colors.

– Incloure plànols a les següents accions: 1.3.2, 1.3.4, 1.4.1, 3.2.3, 4.4.1 i 4.3.4.

– A l’Acció 1.7.1 revisar possibles afeccions i autoritzacions a sol·licitar amb CHJ.

– Les Accions 2.1.1 i 2.1.5 podrien unir-se, encara que els àmbits d'actuació siguen diferents i per tant els ens encarregats de la mateixa també. En l’acció 2.1.1. revisar el carrer 12 Urbanització Ismael Tomás, del polígon industrial perquè almenys hauria de continuar fins al final del carrer. En l’acció 2.1.5., la unió amb Guadassuar, mitjançant un carril bici s'hauria de consensuar amb el Servei de Planificació de la Subdirecció General de Mobilitat, perquè coincidisca amb el que està previst en la Xarxa d'Itineraris No Motoritzats de la Comunitat Valenciana (XINM).

– Eliminar l’acció 3.1.2, ja que després de la revisió de les al·legacions no s'ha inclòs la proposta.

– S'haurien d'eliminar del conjunt d'actuacions proposades a les accions 1.6.2, 3.1.3 i 3.1.4 ja que la Generalitat no té previst en l'horitzó temporal que planteja el PMUS executar aquestes actuacions.

– Sobre l’acció 4.1.1 , abans d'incloure-la com a proposta s'hauria de conèixer si es va a reactivar aquesta intervenció per part de la Conselleria.

– Respecte l’acció 4.1.2 «Estudi d'ordenació de trànsit», si el diagnòstic ha detectat que és una acció necessària seria més convenient materialitzar la proposta en comptes de fer l'estudi.

– A l’acció 4.3.1 «Reurbanització de carrers i incorporació de noves places d'aparcament», existeix una incongruència entre el que s'escriu en la línia superior al quadre «354 noves places d'aparcament» i el que indica en el quadre, «nombre de places eliminades».

Canvi Climàtic

El Servei de Lluita contra el Canvi Climàtic i Protecció de l’Atmosfera emet informe relatiu a canvi climàtic el 27 de gener de 2021, al qual indica que el Pla de Mobilitat Urbana Sostenible de l’Alcúdia haurà de ser coherent, tant amb la normativa ambiental, com amb els objectius marcats tant a l’Estratègia Valenciana davant el Canvi Climàtic en vigor, com la revisió actual.

Atmosfera

El Servei de Lluita contra el Canvi Climàtic i Protecció de l’Atmosfera emet informe relatiu a Contaminació acústica i qualitat de l’aire el 26 de gener de 2021, i indica que el Pla de Mobilitat Urbana Sostenible de l’Alcúdia ha de ser coherent amb la normativa ambiental.

Infraestructura Verda i Paisatge

L’informe de 31 d’agost de 2021 del Servei d’Infraestructura Verda i Paisatge indica que els objectius indicats en el DIE i en el pla, coincideixen plenament amb funcions de la Infraestructura Verda, tot i que hauran de ser analitzats la definició de la Infraestructura Verda del municipi i l'entramat de corredors i connectors.

Per tant, el PMUS incorporarà un capítol dedicat a la infraestructura verda que incloga:

– una anàlisi que permeta analitzar i valorar els efectes i implicacions de les propostes sobre la Infraestructura Verda.

– una indicació explícita dels espais i recorreguts adequats per a la seua incorporació a la infraestructura Verda municipal.

– establiment de mesures efectives per a corregir els possibles efectes negatius generats per les propostes plantejades (alternatives de traçat i disseny de creació, ampliació o modificació d'infraestructures), i complir les determinacions establides en la Directriu 118 de l’ETCV.

– determinacions a adoptar per al control dels elements amb incidència en la qualitat del paisatge urbà.

– incorporar tota la documentació gràfica i escrita que es considere oportuna.

Risc d’Inundació (PATRICOVA)

El Servei de Gestió Territorial emet informe favorable el 13 de setembre de 2021, sempre que es complisquen les següents consideracions:

1. El PMUS es troba afectat per perillositat d'inundació, no obstant això, hauran de ser concretades en els projectes que aquest desenvolupe les actuacions que comporten l'alteració de la rasant i les seues afectacions, així com, en el cas que procedisca les mesures que es preveuen per a reduir els efectes de la inundabilitat. Es considera que el Pla de Mobilitat serà compatible amb la Normativa del PATRICOVA, sempre que s'incorpore en les actuacions que es projecten les condicions d'adequació de les infraestructures previstes en l'article 21 d’aquesta normativa.

2. Les actuacions previstes en el Pla de Mobilitat, si s'executen de manera que siguen compatibles amb la Infraestructura Verda i de reduït impacte, no es preveu que genere un increment significatiu del risc d'inundació.

3. Els projectes d'execució derivats d’aquest hauran de complir les condicions establides en l'article 21 de la Normativa del PATRICOVA i obtenir l’informe preceptiu del departament competent en matèria d’inundacions.

Espais naturals, Vida Silvestre i Xarxa Natura 2000

No es preveu afecció a espais naturals protegits, espais de la Xarxa Natura 2000, reserves de fauna, microreserves de flora, àrees de conservació de flora i fauna establertes en l’àmbit dels plans de recuperació i conservació. La Direcció General de Medi Natural i Avaluació Ambiental remet, el 25 de febrer de 2021, declaració de que el PMUS no té repercussions significatives sobre la Xarxa Natura 2000, basant-se en un informe del Servei de Vida Silvestre i Xarxa natura 2000.

Forestal i Vies Pecuàries

Les propostes de traçat de les rutes ciclistes no circulen per cap via pecuària i no afecten a sòl forestal, tal i com indica l’informe de 23 de febrer de 2021, de la Secció Forestal.

La Unitat de Vies Pecuàries, al seu informe de 8 de juliol de 2022 indica que, donat que les actuacions se centren principalment dintre del casc urbà, no afecten a cap via pecuària. No obstant això, assenyala que el traçat i ample legal han de quedar recollides en el Pla i els plànols.

Confederació Hidrogràfica del Xúquer

L’informe de la Comissaria d’Aigües de la CHJ, al seu informe de 22 de juny de 2021 indica que, atès el caràcter genèric del pla i les seues propostes, i atès que l'aplicació concreta de les mateixes estarà sempre subjecta a la legislació sectorial que siga aplicable i, en particular, a la legislació en matèria d'aigües, en l'àmbit de les competències de la CHJ, es conclou que l'actuació que es pretén realitzar no suposa efectes significatius sobre el medi ambient. Tot això sense perjudici de les determinacions que, a conseqüència d'estudis més detallats o nova documentació, es puguen establir en les autoritzacions que preceptivament, si s'escau, s'han d'obtenir d'aquest Organisme.

Planificació viària

Respecte a les carreteres de titularitat autonòmica, l’informe de 29 d’abril de 2022, del Servei de Planificació indica que el PMUS és compatible amb la legislació sectorial de carreteres, tot i que fa una sèrie de consideracions:

– Les propostes 2.1 i 2.2 hauran de considerar les recomanacions de la Conselleria de Política territorial, Obres Públiques i Mobilitat i no indiquen la senyalització dels recorreguts, que haurà de coordinar-se amb altres itineraris dels municipis veïns.

– Per a les propostes 3.1.4 i 4.1.1, per a qualsevol actuació que supose una variació de les condicions de la CV-50 i dels accessos o passos per a vianants haurà de ser informada favorablement per la Conselleria de Política territorial, Obres Públiques i Mobilitat com a titular de la via.

– En cas que els canvis de sentit dels carrers proposat en el PMUS, amb l'acció 3.1.2 «Actualització del servei d'autobús al projecte CV-111, la Ribera Alta-València», i amb l'acció 4.1.2. «Estudi de reordenació del trànsit», afectaren el recorregut de l'autobús previst en el projecte de Servei públic aprovat, s'haurà de comunicar al Servei de Gestió de Transport de la Direcció General d'Obres Públiques, Transport i Mobilitat Sostenible, per procedir a la reubicació de les parades o canvi en els recorreguts, si fos necessari. Qualsevol proposta de canvi que afecte la freqüència de pas aprovada en el projecte, necessitarà ser informat per l'esmentat Servei.

– Per a la planificació de nous serveis o línies d'autobusos interurbans s'haurà de comptar amb l'aprovació del Servei de Gestió de Transport de la Direcció General d'Obres Públiques, Transport i Mobilitat Sostenible.

Demarcació de Carreteres de l’Estat

La Demarcació de Carreteres de l’Estat a la Comunitat Valenciana, del Ministeri de Transports, Mobilitat i Agenda Urbana emet informe el 23 de febrer de 2021 al qual indica que l'afecció de la Xarxa de Carreteres de l'Estat en el terme municipal de l’Alcúdia és mínima i que el que disposa el Pla de Mobilitat Urbana Sostenible en tràmit no influeix en la gestió de l'Autovia A-7.

Ferrocarrils de la Generalitat Valenciana (FGV)

Informe de 18 de gener de 2021 d’FGV indica que el PMUS no conté afeccions sobre el patrimoni d’FGV ni sobre les limitacions d'ús del sòl que venen establides i definides en la Llei 6/2011, d'1 d'abril, de Mobilitat de la Comunitat Valenciana, com a zones de domini públic i protecció, i línia d'edificació, tot i que detalla algunes mesures del Pla que poden afectar a les instal·lacions de la FGV; en concret, sobre l’acció 3.1.3. Sol·licitud a la Generalitat Valenciana la millora de la infraestructura de la Línia 1 «Bétera-Castelló» de Metrovalencia d’FGV», per a la reducció del temps de trajecte, FGV estudiarà la proposta formulada en funció dels recursos disponibles i de les dotacions pressupostàries que ho permeten.

Séquia Reial del Xúquer

La Sèquia Reial del Xúquer emet informe el 22 de desembre de 2021 al qual indica que l’actuació de «Pavimentació d’un tram de l’avinguda Salvador Allende junt a la Séquia Reial del Xúquer» per tal de construir un carril bici bidireccional, va ser un projecte que ja està executat a la data de redacció de l’esmentat informe. La resta d’actuacions no tenen cap incidència a les infraestructures de la Séquia Reial.

Ajuntament de Carlet

Al seu informe de 2 de febrer de 2021, l’ajuntament de Carlet indica que el PMUS de l’Alcúdia no presenta cap afecció sobre el seu municipi, tot i que la mobilitat urbana es veurà afavorida per les actuacions previstes a nivell supramunicipal, en relació amb les millores de transport ferroviari i xarxa d’autobusos.

Ajuntament de Benimodo

L’ajuntament emet informe favorable el 10 de desembre de 2021, donat que no observa cap condicionant tècnic que els puga afectar.

E. Valoració ambiental d’acord amb els criteris de l’Annex VIII del TRLOTUP

D'acord amb el que estableix l'article 46.3 del TRLOTUP, l'òrgan ambiental i territorial determinarà, tenint en compte els criteris de l'Annex VIII, la submissió al procediment ordinari o simplificat d'avaluació ambiental i territorial, en funció de la certesa en la determinació de l'existència d'efectes significatius sobre el medi ambient, prèvia consulta a les administracions públiques a què es refereixen els articles 48.d) i 53 del TRLOTUP.

Cal destacar que la major part de les propostes es plantejen en zones de sòl urbà o urbanitzable i les que es desenvolupen en sòl no urbanitzable ho fan sobre la xarxa primària viaria i són actuacions compatibles.

E.1. Per les característiques del pla

El Pla de Mobilitat Urbana Sostenible, d'acord amb la definició establerta en els articles 9 i 10 de la Llei 6/2011, d'1 d'abril, de Mobilitat de la Comunitat Valenciana, així com els articles 14 i següents del TRLOTUP, no podem considerar-lo com a un instrument urbanístic propi de la planificació territorial o urbanística i, per tant, no presenta cap incidència sobre el model territorial ja aprovat.

En l'àmbit territorial del PMUS analitzat, es preveu desenvolupar altres plans supramunicipals amb relació amb la mobilitat, com ara l’Estratègia Uneix 2018-2030 (Programa estratègic per a la millora de la Mobilitat, Infraestructures i Transport de la Comunitat Valenciana) o la Xarxa d'Itineraris No Motorizats (XINM); per això, s'ha d'aconseguir la coordinació i integració entre carrils bici dels municipis veïns i per a la seua integració les xarxes comarcals.

Per tot l'anterior, el PMUS de l’Alcúdia no tindrà efectes negatius sobre els plans sectorials i territorials, ja que integra els principals objectius de les estratègies de planificació en l'àmbit de la mobilitat sostenible que estan vigents o en fase d'aprovació.

E.2. Per les característiques dels efectes i de l’àrea probablement afectada

No s'esperen efectes sobre la cobertura forestal, sobre espais protegits o llocs de la Xarxa Natura 2000, ni es preveuen afeccions sobre les vies pecuàries o elements del patrimoni cultural.

El PMUS proposa al seu annex 4 un conjunt d’indicadors de seguiment per tal d’avaluar l’acompliment de l’execució del Pla de Mobilitat i l’assoliment dels seus objectius. Es tracta d’una llista molt acurada d’indicadors d’execució i indicadors ambientals, tot i que no s'especifiquen els valors inicials (quantitativament i qualitativa) ni es quantifica l'objectiu a assolir.

No queden avaluades al present informe ambiental i territorial els nous traçats sobre sòl no urbanitzable que hagen de ser objecte d'avaluació ambiental de projecte si es troben dins dels supòsits previstos en la legislació vigent d'avaluació ambiental (Llei 21/2013, de 9 de desembre, d'avaluació ambiental, Llei 2/89 d'Impacte Ambiental de la Comunitat Valenciana i Decret 162/90 d'ordenació del desenvolupament de la Llei 2/89).

Tenint en compte tot l'anterior i analitzat les propostes del PMUS de l’Alcúdia, s’entén que en el seu conjunt, aquestes propostes:

1. Contribueixen a un millor ús racional de l'espai públic i a les necessitats socials i econòmiques del municipi.

2. Promouen el canvi modal cap als modes de transport més sostenibles: Caminar i anar en bicicleta, amb la consegüent reducció del consum energètic.

3. Desaconsella l'ús del vehicle privat a favor del públic i/o col·lectiu.

4. Afavoreix, a llarg termini, la reducció dels impactes associats als modes motoritzats: emissions contaminants, gasos d'efecte hivernacle i emissions acústiques.

5. Promou la descarbonització del sistema de transport del municipi.

A la vista de la documentació presentada, d'acord amb els criteris de l'annex VIII del Decret Legislatiu 1/2021, de 18 de juny, del Consell d'aprovació del Text Refós de la Llei d'Ordenació del Territori, Urbanisme i Paisatge de la Comunitat Valenciana (TRLOTUP), es considera que el Pla de Mobilitat Urbana Sostenible de l’Alcúdia no afecta zones protegides o forestals i les seues propostes es limiten en general a sòl urbà i urbanitzable. Pel que fa a les actuacions en sòl no urbanitzable, discorren per vies o camins ja existents on l’ús proposat està permès. En el cas de propostes d’execució en sòl no urbanitzable que suposen reclassificació de sòl o que suposen un ús no permès, aquestes no seran objecte d’avaluació en aquest PMUS donat que l’ajuntament no és competent en aprovar modificacions en sòl no urbanitzable.

Així, analitzada la documentació presentada i el seu objecte, els informes sectorials emesos, revisada la cartografia existent en el Sistema d'Informació Territorial d'aquesta Conselleria, es pot determinar, respecte al Pla de Mobilitat Urbana Sostenible de l’Alcúdia, que el procediment d'avaluació simplificat és suficient per a determinar que la modificació no presenta efectes significatius sobre el medi ambient.

F. Proposta d'acord

Atenent al que s’estableix en l'article 53.2 b) del TRLOTUP, d’acord amb el que s’ha exposat, es resol:

Emetre Informe Ambiental i Territorial Estratègic favorable en el procediment simplificat d'avaluació ambiental i territorial estratègica del Pla de Mobilitat Urbana Sostenible de l’Alcúdia d'acord amb els criteris de l'Annex VIII del TRLOTUP, per no tindre efectes negatius significatius sobre el medi ambient, i correspon continuar la tramitació d'aquesta modificació d'acord amb la seua normativa sectorial, sempre que s'ajuste al que es descriu en la documentació presentada amb el compliment de les següents determinacions:

1. El PMUS haurà d’incloure les consideracions aportades pel l’informe de 23 de juny de 2022, del Servei de Mobilitat.

2. Pel que fa als indicadors de seguiment, el PMUS haurà d’incloure el valor inicial i el valor a assolir arran de la implementació del pla.

3. El PMUS tindrà en compte les consideracions de l’informe del Servei de Planificació de 29 d’abril de 2022 sobre senyalització. Sobre possibles variacions de les condicions a la CV-50 s’haurà de demanar un nou informe de la Conselleria de Política territorial, Obres Públiques i Mobilitat.

4. Es consideraran els traçats de la Xarxa d'Itineraris No Motorizats (XINM) per tal d’integrar-los a les propostes de rutes ciclistes.

5. El PMUS haurà d’incloure les determinacions de l'informe emès pel Servei d'Infraestructura Verda i Paisatge de 31 d’agost de 2021.

6. El PMUS haurà d’incloure les determinacions de l'informe emès pel Servei de Gestió Territorial de 13 de setembre de 2021 sobre el risc d’inundació.

Segons estableix l’article 53.7 del TRLOTUP, l'Informe Ambiental i Territorial Estratègic perdrà la seua validesa i cessarà en la producció dels efectes que siguen propis si, una vegada publicat en el *Diari Oficial de la Generalitat Valenciana*, no s'haja procedit a l’aprovació del «Pla de Mobilitat Urbana Sostenible de l’Alcúdia» en el termini màxim de quatre anys des de la seua publicació. En aquest cas, el promotor deurà tornar a iniciar novament el procediment d’avaluació ambiental i territorial estratègica simplificada de la proposta.

Òrgan competent

La Comissió d'Avaluació Ambiental és l'òrgan competent per a emetre l'informe ambiental i territorial estratègic a què fa referència l'article 53.2.b del Decret Legislatiu 1/2021, de 18 de juny, del Consell d'aprovació del text refós de la Llei d'Ordenació del Territori, Urbanisme i Paisatge, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l’efecte d'avaluació ambiental estratègica (plans i programes).

Per tant, la Comissió d'Avaluació Ambiental acorda emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla de Mobilitat Urbana Sostenible de l’Alcúdia, amb el compliment de les determinacions que s’inclouen en l'esmentat informe.

Notificar als interessats que, contra aquesta resolució, al no ser un acte definitiu en via administrativa, no cap recurs; la qual cosa no és inconvenient perquè es puguen utilitzar els mitjans de defensa que en el seu dret consideren pertinents.

La qual cosa li notifique perquè en prenga coneixement i a l'efecte oportú.

La qual cosa se certifica amb anterioritat a l'aprovació de l’acta corresponent i a reserva dels termes exactes que se'n deriven, de conformitat amb el que disposa l'article 18.2 de la Llei 40/2015, d'1 d'octubre, de Règim Jurídic del Sector Públic.

València, 1 d’agost de 2022. El secretari de la Comissió d’Avaluació Ambiental: José del Valle Arocas»

  

València, 29 d'octubre de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental